पणजीः दर वर्सां मळा वाठारांत हुंवारा भशेन स्थिती उप्रासता. ताका लागून ह्या वाठारांत पावसाचें उदक काडपा खातीर अत्याधुनीक पंपींग स्टेशन प्रकल्प उबारला. ताचो थळाव्या लोकांक निश्चीत लाव जातलो. हे मुखार मळा वाठारांत केन्नाच हुंवाराचो धोको निर्माण जावचो ना. लोकांनी हुस्क्या मेकळें रावचे, अशें मुख्यमंत्री डॉ. प्रमोद सावंत हांणी सांगलें.
 मळा पणजे हुंवाराचें उदक काडचे खातीर सुमार 15 कोटी रुपया खर्च करून बांदिल्ल्या पंपींग स्टेशनाचें मुख्यमंत्री डॉ. सावंत हांचे हस्तुकीं उक्तावण जालें. ह्या सुवाळ्यांत ते उलयताले. ह्या वेळार तांचे वांगडा केंद्रीय मंत्री श्रीपाद नायक, मंत्री बाबूश मोंसेरात, शिंपणावळ मंत्री सुभाष शिरोडकार, शिंपणावळ खात्याचे मुख्य अभियंते प्रमोद बदामी, महापौर रोहीत मोंसेरात हाजीर आशिल्ले.
 गोंयांतलो उदकाचो उणाव भरून काडचे खातीर बांद बांदपाची गरज आसा. ते नदरेन सरकारान यत्न सुरू केल्ले. मात कांय वाठारांतले लोक बांदाक विरोध करतात. हे मुखार थळाव्यांचो विरोध खपोवन घेवचे नात. कुर्टी सयत हेर चार कडेन रोखडेच बांद बांदतले, अशें मुख्यमंत्री डॉ. सावंत हांणी सांगलें. 2013 सावन व्हाळवाट न्हंयेक हुंवार आयले उपरांत उदत सांखळे घुसतालें. तें उदकत न्हंयेदेगे वयल्या घरांनी, दुकानांनी घुसून खूब लुकसाण जातालें. ताका लागून थंय आपणें पंपींग स्टेशन उबारलें. ताका लागून आतां सांखळेची हुंवाराची समस्या काबार जाल्या, अशेंय मुख्यमंत्री डॉ. सावंत हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 